b"\n_START_ARTICLE_\nAlexei Petrovici (\xc8\x9barevici al Rusiei)\n_START_SECTION_\nCopil\xc4\x83rie\n_START_PARAGRAPH_\nT\xc3\xa2n\xc4\x83rul Alexei a fost crescut de mama sa, care i-a insuflat o atitudine de dispre\xc8\x9b fa\xc8\x9b\xc4\x83 de Petru cel Mare, tat\xc4\x83l lui Alexei. Rela\xc8\x9biile lui Alexei cu tat\xc4\x83l s\xc4\x83u au suferit din cauza urii dintre p\xc4\x83rin\xc8\x9bii s\xc4\x83i, fiind foarte dificil pentru el s\xc4\x83 simt\xc4\x83 afec\xc8\x9biune pentru persecutorul mamei sale. De la v\xc3\xa2rsta de 6 ani p\xc3\xa2n\xc4\x83 la 9 ani Alexei a fost educat de c\xc4\x83tre tutorele lui, Viazemski, dar, dup\xc4\x83 \xc3\xaendep\xc4\x83rtarea mamei lui de c\xc4\x83tre Petru cel Mare la M\xc4\x83n\xc4\x83stirea din Suzdal, Alexei a primit profesori str\xc4\x83ini, care l-au \xc3\xaenv\xc4\x83\xc8\x9bat istoria, geografia, matematica \xc8\x99i limba francez\xc4\x83.\n_START_SECTION_\nFuga\n_START_PARAGRAPH_\nImediat dup\xc4\x83 \xc3\xaentoarcerea sa din Finlanda, Alexei a fost trimis de tat\xc4\x83l s\xc4\x83u la Staraya Russa \xc8\x99i Lacul Ladoga pentru a supraveghea construc\xc8\x9bia noilor cor\xc4\x83bii. Aceasta a fost ultima misiune \xc3\xaencredin\xc8\x9bat\xc4\x83 lui, deoarece Petru nu era mul\xc8\x9bumit de lipsa lui de entuziasm \xc8\x99i de performan\xc8\x9ba redus\xc4\x83 a serviciilor lui. Cu toate acestea, Petru a f\xc4\x83cut un ultim efort pentru a-l \xe2\x80\x9erecupera\xe2\x80\x9d pe fiul s\xc4\x83u. Pe 11 octombrie 1715, Charlotte a murit, dup\xc4\x83 ce a dat na\xc8\x99tere unui fiu, marele duce Petru, viitorul \xc3\xaemp\xc4\x83rat Petru al II-lea. \xc3\x8en ziua funeraliilor, Petru i-a trimis o scrisoare sever\xc4\x83 lui Alexei \xc3\xaen care-i cerea s\xc4\x83 arate interes cu privire la afacerile de stat. \xc8\x9aarul a amenin\xc8\x9bat s\xc4\x83-l scoat\xc4\x83 din succesiunea la tron dac\xc4\x83 el nu era de acord cu planurile tat\xc4\x83lui. Alexei i-a dat un r\xc4\x83spuns lamentabil tat\xc4\x83lui s\xc4\x83u, oferindu-se s\xc4\x83 renun\xc8\x9be la succesiune \xc3\xaen favoarea fiului s\xc4\x83u minor, Petru. \xc8\x9aarul a fost de acord, pun\xc3\xa2nd \xc3\xaens\xc4\x83 condi\xc8\x9bia c\xc4\x83 Alexei s\xc4\x83 devin\xc4\x83 c\xc4\x83lug\xc4\x83r pentru a nu reprezenta o amenin\xc8\x9bare la adresa dinastiei._NEWLINE_\xc3\x8en timp ce Alexei \xc3\xae\xc8\x99i c\xc3\xa2nt\xc4\x83rea op\xc8\x9biunile, \xc8\x9barul Petru i-a scris din str\xc4\x83in\xc4\x83tate pe 26 august 1716, \xc3\xaendemn\xc3\xa2ndu-l, dac\xc4\x83 dorea s\xc4\x83 r\xc4\x83m\xc3\xa2n\xc4\x83 \xc8\x9barevici, s\xc4\x83 i se al\xc4\x83ture lui \xc8\x99i armatei f\xc4\x83r\xc4\x83 \xc3\xaent\xc3\xa2rziere. \xc3\x8en loc s\xc4\x83 respecte acest ordin, Alexei a fugit la Viena \xc8\x99i a cerut protec\xc8\x9bia cumnatului s\xc4\x83u, \xc3\xaemp\xc4\x83ratul Carol al VI-lea, care l-a trimis pentru siguran\xc8\x9ba lui mai \xc3\xaent\xc3\xa2i la fort\xc4\x83rea\xc8\x9ba tirolez\xc4\x83 Ehrenberg (l\xc3\xa2ng\xc4\x83 Reutte) \xc8\x99i apoi la castelul Sant'Elmo din Napoli. El a fost \xc3\xaenso\xc8\x9bit pe parcursul c\xc4\x83l\xc4\x83toriei sale de Afrosinia. Faptul c\xc4\x83 \xc3\xaemp\xc4\x83ratul german \xc3\xael simpatiza \xc3\xaen mod sincer pe Alexei \xc8\x99i \xc3\xael suspecta pe \xc8\x9barul Petru c\xc4\x83 are inten\xc8\x9bii criminale \xc3\xaempotriva fiului s\xc4\x83u reiese clar din scrisoare confiden\xc8\x9bial\xc4\x83 a lui c\xc4\x83tre regeleGeorge I al Marii Britanii, pe care l-a consultat \xc3\xaen aceast\xc4\x83 chestiune delicat\xc4\x83. Petru s-a sim\xc8\x9bit insultat: fuga \xc8\x9bareviciului la un potentat str\xc4\x83in a generat un scandal, a\xc8\x99a c\xc4\x83 el a trebuit s\xc4\x83 fie rec\xc3\xa2\xc8\x99tigat \xc8\x99i adus \xc3\xaenapoi \xc3\xaen Rusia cu toate costurile. Aceast\xc4\x83 sarcin\xc4\x83 dificil\xc4\x83 i-a fost \xc3\xaencredin\xc8\x9bat\xc4\x83 contelui Piotr Tolstoi, cel mai viclean \xc8\x99i mai lipsit de scrupule dintre slujitorii lui Petru.\n_START_SECTION_\n\xc3\x8entoarcerea\n_START_PARAGRAPH_\nAlexei a fost de acord s\xc4\x83 se \xc3\xaentoarc\xc4\x83 doar dac\xc4\x83 tat\xc4\x83l s\xc4\x83u va jura solemn c\xc4\x83 nu-l va pedepsi, ci c\xc4\x83-l va pre\xc8\x9bui ca pe un fiu \xc8\x99i \xc3\xaei va permite s\xc4\x83 tr\xc4\x83iasc\xc4\x83 \xc3\xaen lini\xc8\x99te pe mo\xc8\x99iile sale \xc8\x99i s\xc4\x83 se c\xc4\x83s\xc4\x83toreasc\xc4\x83 cu Afrosinia._NEWLINE_Pe 31 ianuarie 1718, \xc8\x9bareviciul a ajuns la Moscova. Petru era deja hot\xc4\x83r\xc3\xa2t s\xc4\x83 realizeze o anchet\xc4\x83 pentru a descoperi misterul fugii. Pe 18 februarie a fost stoars\xc4\x83 o \xe2\x80\x9em\xc4\x83rturisire\xe2\x80\x9d de la Alexei, care \xc3\xaei implica pe cei mai mul\xc8\x9bi dintre prietenii lui, \xc8\x99i apoi el a renun\xc8\x9bat public la succesiunea la tron \xc3\xaen favoarea fiului s\xc4\x83u, marele duce Petru Alexeevici. A urmat un regim brutal de teroare, \xc3\xaen cursul c\xc4\x83reia fosta \xc8\x9barin\xc4\x83 Eudoxia a fost adus\xc4\x83 cu for\xc8\x9ba de la m\xc4\x83n\xc4\x83stire \xc8\x99i judecat\xc4\x83 public pentru un presupus adulter, \xc3\xaen timp ce to\xc8\x9bi cei care au fost prieteni cu Alexei au fost tra\xc8\x99i \xc3\xaen \xc8\x9beap\xc4\x83 sau pe roat\xc4\x83 \xc3\xaen timp ce carnea lor era smuls\xc4\x83 cu un cle\xc8\x99te \xc3\xaenro\xc8\x99it \xc3\xaen foc, iar spatele gol sau picioarele goale erau pr\xc4\x83jite \xc3\xaencet pe c\xc4\x83rbuni aprin\xc8\x99i p\xc3\xa2n\xc4\x83 c\xc3\xa2nd au murit. Slujitorilor lui Alexei li s-au t\xc4\x83iat capetele sau limbile. Toate acestea au fost f\xc4\x83cute pentru a-i teroriza pe reac\xc8\x9bionari \xc8\x99i a-l izola pe \xc8\x9barevici._NEWLINE_\xc3\x8en aprilie 1718 au fost stoarse noi m\xc4\x83rturisiri de la Alexei. Dovezile principale au fost furnizate de Afrosinia, care a afirmat c\xc4\x83 Alexei i-ar fi spus urm\xc4\x83toarele: _NEWLINE_\xe2\x80\x9eVoi aduce \xc3\xaenapoi oamenii vechi \xc8\x99i voi alege singur al\xc8\x9bii noi potrivit voin\xc8\x9bei mele; c\xc3\xa2nd voi deveni suveran voi locui la Moscova \xc8\x99i voi p\xc4\x83r\xc4\x83si Sankt Petersburgul, pur \xc8\x99i simplu, ca orice alt ora\xc8\x99; nu voi lansa nicio nav\xc4\x83; voi men\xc8\x9bine trupe doar pentru ap\xc4\x83rare \xc8\x99i nu voi porni r\xc4\x83zboi \xc3\xaempotriva nim\xc4\x83nui; voi fi mul\xc8\x9bumit cu vechile domenii. \xc3\x8en timpul iernii voi tr\xc4\x83i la Moscova \xc8\x99i \xc3\xaen timpul verii la Iaroslavl.\xe2\x80\x9d_NEWLINE_\xc3\x8en ciuda acestei m\xc4\x83rturisiri \xc8\x99i a altor zvonuri, nu au existat fapte care s\xc4\x83 le confirme. Cea mai rea acuza\xc8\x9bie care i s-a adus \xc3\xaempotriva lui a fost c\xc4\x83 el a dorit moartea tat\xc4\x83lui s\xc4\x83u. \xc3\x8en ochii lui Petru, fiul s\xc4\x83u era acum un auto-condamnat \xc8\x99i cel mai periculos tr\xc4\x83d\xc4\x83tor, care trebuia condamnat la moarte \xc8\x99i executat. Dar nu se putea trece at\xc3\xa2t de u\xc8\x99or peste faptul c\xc4\x83 tat\xc4\x83l s\xc4\x83u a jurat s\xc4\x83-l ierte \xc8\x99i s\xc4\x83-l lase s\xc4\x83 tr\xc4\x83iasc\xc4\x83 \xc3\xaen pace, dac\xc4\x83 se va \xc3\xaentoarce \xc3\xaen Rusia. \xc3\x8entreaga chestiune a fost prezentat\xc4\x83 \xc3\xaen mod solemn unei mari adun\xc4\x83ri formate din prela\xc8\x9bi, senatori, mini\xc8\x99tri \xc8\x99i al\xc8\x9bi demnitari pe 13 iunie 1718. Clerul, la r\xc3\xa2ndul lui, a declarat c\xc4\x83 Alexei_NEWLINE_\xe2\x80\x9e...\xc8\x99i-a pus \xc3\xaencrederea \xc3\xaen cei care iubeau obiceiurile vechi \xc8\x99i pe care i-a cunoscut prin intermediul discursurilor pe care le \xc8\x9bineau \xc3\xaen care l\xc4\x83udau \xc3\xaen mod constant obiceiurile vechi \xc8\x99i vorbeau cu dezgust despre nout\xc4\x83\xc8\x9bile pe care le-a introdus tat\xc4\x83l lui.\xe2\x80\x9d_NEWLINE_Declar\xc3\xa2nd jur\xc4\x83m\xc3\xa2ntul ca fiind mai degrab\xc4\x83 o chestiune civil\xc4\x83 dec\xc3\xa2t o chestiune ecleziastic\xc4\x83, clerul a l\xc4\x83sat decizia \xc3\xaen m\xc3\xa2inile \xc8\x9barului._NEWLINE_\xc3\x8en amiaza zilei de 24 iunie, demnitarii de la acea vreme \xe2\x80\x94 126 de membri ai Senatului \xc8\x99i magistra\xc8\x9bii care f\xc4\x83ceau parte din curtea de judecat\xc4\x83 \xe2\x80\x94 l-au declarat vinovat pe Alexei \xc8\x99i l-au condamnat la moarte. Torturarea lui a continuat \xc3\xaens\xc4\x83 pentru c\xc4\x83 \xc8\x9barul Petru era disperat s\xc4\x83-i descopere pe to\xc8\x9bi posibilii complici._NEWLINE_Pe 19 iunie, \xc8\x9bareviciul slab \xc8\x99i bolnav a primit dou\xc4\x83zeci \xc8\x99i cinci de lovituri cu cnutul \xc8\x99i apoi, pe 24 iunie, a primit mai mult de cincisprezece. Pe 26 iunie, Alexei a murit \xc3\xaen fort\xc4\x83rea\xc8\x9ba Petru \xc8\x99i Pavel din Sankt Petersburg, la dou\xc4\x83 zile dup\xc4\x83 ce senatul l-a condamnat la moarte pentru conspira\xc8\x9bie \xc3\xaempotriva tat\xc4\x83lui s\xc4\x83u, \xc3\xaen care spera s\xc4\x83-i atrag\xc4\x83 pe oamenii de r\xc3\xa2nd \xc8\x99i pe cumnatul s\xc4\x83u, \xc3\xaemp\xc4\x83ratul german."